Püstkoda
Püstkoda on koonilise kujuga lattehitis, mis on kaetud loomanahkade, puukoore, presendi, okste või muu taolisega. Harvemini jäetakse püstkoja sõrestik katmata. Rändleva eluviisiga rahvad kasutavad püstkoda peamiselt elamuna; paikse eluviisiga rahvaste seas kasutatakse seda ka muudel otstarvetel, näiteks Eestis suveköögina. Püstkoja kohalike erivormide kohta kasutatakse sageli spetsiifilisi nimetusi, millest tuntumad on põhjaameerika rohtlaindiaanlaste tipi ja uurali rahvaste arktiline elamu tšumm. Eestis on püstkoda tuntud alates keskmisest kiviajast. Sellega seostub põline soomeugriline nimetus "koda". Püstkoda on Eesti lääneosas ja saartel veel 19.–20. aastasajal tarvitatud suveköögina. Hiiumaal nimetatakse säärast suvekööki sõnaga "paargu".